U-I-149/24, Up-1091/24
Natisni
Opravilna št.:
U-I-149/24, Up-1091/24
Datum odločitve:
26. 1. 2026
ECLI:
ECLI:SI:USRS:2026:U.I.149.24
Akt:
Zakon o pokojninskem in invalidskem zavarovanju (Uradni list RS, št. 48/22 – uradno prečiščeno besedilo in 133/23) (ZPIZ-2), 28. in 138. čl.

Ustavna pritožba zoper sodbo Višjega delovnega in socialnega sodišča št. Psp 139/2024 z dne 11. 9. 2024 v zvezi s sodbo Delovnega in socialnega sodišča v Ljubljani št. V Ps 931/2023 z dne 17. 4. 2024
Izrek:
Ustavna pritožba zoper sodbo Višjega delovnega in socialnega sodišča št. Psp 139/2024 z dne 11. 9. 2024 v zvezi s sodbo Delovnega in socialnega sodišča v Ljubljani št. V Ps 931/2023 z dne 17. 4. 2024 se zavrže.
Pobuda za začetek postopka za oceno ustavnosti 28. in 138. člena Zakona o pokojninskem in invalidskem zavarovanju (Uradni list RS, št. 48/22 – uradno prečiščeno besedilo in 133/23) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Ustavno sodišče zavrže ustavno pritožbo, vloženo pred izčrpanjem pravnih sredstev.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
Pravna podlaga:
Člen 25.3, 55.b.1.5, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon, posamični akt
Vlagatelj:
Viljem Črnigoj, Črni Vrh nad Idrijo
Datum vloge:
2. 12. 2024
Vrsta odločitve:
sklep
Vrsta rešitve:
zavrženje
Dokument:
US34327
Dokument v PDF obliki:
U-I-149-24, Up-1091-24.pdf
149 KB
Prenesite datoteko
U-I-149/24-4
Up-1091/24-5
26. 1. 2026
SKLEP
Ustavno sodišče je v postopkih za preizkus ustavne pritožbe in pobude
Viljema Črnigoja, Črni Vrh nad Idrijo
,
na seji 26. januarja 2026
sklenilo:
1.
Ustavna pritožba zoper sodbo Višjega delovnega in socialnega sodišča št. Psp 139/2024 z dne 11. 9. 2024 v zvezi s sodbo Delovnega in socialnega sodišča v Ljubljani št. V Ps 931/2023 z dne 17. 4. 2024
se zavrže.
2. Pobuda za začetek postopka za oceno ustavnosti 28. in 138. člena Zakona o pokojninskem in invalidskem zavarovanju (Uradni list RS, št. 48/22 – uradno prečiščeno besedilo in 133/23) se zavrže.
OBRAZLOŽITEV
1. Zavod za pokojninsko in invalidsko zavarovanje Slovenije (v nadaljevanju Zavod) je z odločbo z dne 25. 5. 2023 zavrnil zahtevo pritožnika za ponovno odmero starostne pokojnine, vloženo na podlagi 183. člena Zakona o pokojninskem in invalidskem zavarovanju (v nadaljevanju ZPIZ-2). Zavod je zahtevo za ponovno odmero starostne pokojnine zavrnil, ker je ugotovil, da za razveljavitev ali spremembo odločbe o priznanju in odmeri pravice do starostne pokojnine niso izpolnjeni pogoji iz prvega odstavka 183. člena ZPIZ-2. Ta Zavodu omogoča, da v primeru kršitve materialne določbe zakona ali podzakonskega akta, tudi zaradi očitno napačno ugotovljenega dejanskega stanja v škodo ali korist zavarovanca ali uživalca pravic ali zavoda, razveljavi ali spremeni dokončno odločbo. Zavod je z odločbo z dne 18. 9. 2023 zavrnil pritožnikovo pritožbo zoper odločbo prve stopnje Zavoda. Delovno in socialno sodišče v Ljubljani je zavrnilo pritožnikov zahtevek za odpravo odločb Zavoda in za ponovni izračun starostne pokojnine, upoštevaje določbe zakona, ki je urejal pokojninsko in invalidsko zavarovanje vojaških zavarovancev, iz leta 1978. Višje delovno in socialno sodišče je zavrnilo njegovo pritožbo in potrdilo sodbo sodišča prve stopnje. Sodišči sta presodili, da je Zavod pritožnikovo pokojnino pravilno odmeril na podlagi predpisa, ki je veljal v času vložitve zahteve za priznanje te pravice oziroma v času, ko je pritožnik izpolnil pogoje za priznanje te pravice, tj. ZPIZ-2. Ta pa naj v 138. členu ne bi omogočal, da bi se pritožniku, ki ima status vojaškega mirovnega invalida IX. skupine s 30 % invalidnostjo, upoštevala prišteta doba. Sodišči sta zavrnili tudi očitke pritožnika, da zakonodaja položaja in pravic vojaških invalidov ne ureja ustrezno.
2. Pritožnik izpodbija navedeni sodbi sodišč in hkrati z ustavno pritožbo vlaga pobudo za začetek postopka za oceno ustavnosti 28. člena ZPIZ-2, ki ureja znižanje starostne meje za pridobitev pravice do starostne pokojnine, in 138. člena ZPIZ-2, ki ureja upoštevanje prištete dobe za pridobitev in odmero pravic na podlagi osebnih okoliščin. Pritožnik navaja, da je bil pri odmeri starostne pokojnine prezrt njegov status vojaškega mirovnega invalida. Dodaja, da so bili pogoji za pridobitev in odmero starostne pokojnine,
določeni v Zakonu o pokojninskem in invalidskem zavarovanju vojaških zavarovancev (Uradni list SFRJ, št. 32/78 – prečiščeno besedilo), veljavnem ob nastanku njegove invalidnosti v letu 1979
, ugodnejši. Pri odmeri pokojnine naj bi bil zato kršen 155. člen Ustave. Pobudnik zatrjuje, da je 138. člen ZPIZ-2 v neskladju s 14. členom Ustave. Prav tako naj bi bil v neskladju s 14. členom Ustave 28. člen ZPIZ-2, ker ne ureja položaja zavarovanca, ki je moral služenje vojaškega roka predčasno prekiniti zaradi poškodbe. Pobudnik pojasni, da je bil v času služenja vojaškega roka poškodovan. Ker je moral zato predčasno prekiniti služenje vojaškega roka, je moral delati dalj časa, da bi izpolnil pogoje za pridobitev starostne pokojnine.
3. Ustavno sodišče je ustavno pritožbo zavrglo, ker pravna sredstva niso izčrpana (1. točka izreka).
4. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
5. Izpodbijana 28. in 138. člen ZPIZ-2 ne učinkujeta neposredno. V primerih, ko zakonska ureditev ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 1. 2007, Uradni list RS, št. 110/07, in OdlUS XVI, 82). Upoštevaje navedeno, bi lahko pobudnik pravni interes za presojo navedene zakonske ureditve izkazal ob hkratni vložitvi ustavne pritožbe zoper odločitve sodišč glede priznanja in odmere pravice do starostne pokojnine, ki bi temeljile na izpodbijanih določbah. Pobudnik je sicer hkrati s pobudo vložil ustavno pritožbo (pred izčrpanjem pravnih sredstev), vendar z njo izpodbija sodbi sodišč, izdani v postopku, začetem na podlagi 183. člena ZPIZ-2, ki ureja posebno izredno pravno sredstvo, ki Zavodu ob izpolnitvi določenih pogojev omogoča razveljavitev ali spremembo svoje dokončne odločbe. S to ustavno pritožbo zato tudi v primeru izčrpanosti pravnih sredstev pravnega interesa za presojo izpodbijanih določb ZPIZ-2 ne bi izkazoval.
6. Ker pobudnik nima pravnega interesa za presojo ustavnosti 28. in 138. člena ZPIZ-2, je Ustavno sodišče njegovo pobudo zavrglo (2. točka izreka).
7. Ustavno sodišče je sprejelo ta sklep na podlagi pete alineje prvega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Rok Čeferin ter sodnice in
sodniki dr. Matej Accetto, mag. Nina Betetto, dr. Primož Gorkič, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Rok Svetlič in dr. Katja Šugman Stubbs.
Sklep je sprejelo soglasno.
dr. Rok Čeferin
Predsednik